മുനക്കക്കടവ് ഫിഷ് ലാന്റിംഗ് സെന്റര് ഹാര്ബറാക്കും തൃശൂര് :മുനക്കക്കടവ് ഫിഷ്ലാന്റിംഗ് സെന്റര് ഹാര്ബറായി ഉയര്ത്തുമെന്ന പ്രഖ്യാപനം തീരദേശക്ക് പ്രതീക്ഷയേകുന്നു. ഫിഷ് ലാന്റിങ് സെന്ററിനെ ആശ്രയിച്ച് ജീവിക്കുന്ന പ്രദേശവാസികളായ ആയിരത്തില്പ്പരം കുടുംബങ്ങളുടെ ഏറെക്കാലത്തെ ആവശ്യമായിരുന്നു സെന്ററിനെ ഹാര്ബറാക്കി ഉയര്ത്തണമെന്നത്. നിലവിലെ ഫിഷ് ലാന്റിങ് സെന്റര് പ്രവര്ത്തിക്കുന്നത് 88 സെന്റ് സ്ഥലത്താണ്. ഹാര്ബറാക്കി ഉയര്ത്തണമെങ്കില് കുറഞ്ഞത് രണ്ടര ഏക്കര് സ്ഥലമെങ്കിലും ആവശ്യമാണ്. അതിനാലാണ് പരിസരത്തെ സ്ഥലം ഏറ്റെടുത്ത് ഹാര്ബര് യാഥാര്ത്ഥ്യമാക്കാന് തീരുമാനിച്ചത്. സ്ഥലമുടമകളുടെ ആവശ്യങ്ങളും നിര്ദേശങ്ങളും അനുഭാവപൂര്വ്വം പരിഗണിച്ച് സ്ഥലം ഏറ്റെടുക്കാനാണ് തീരുമാനം. മുനക്കകടവ് ഫിഷ് ലാന്റിങ് സെന്ററിനെ ആശ്രയിക്കുന്ന മത്സ്യത്തൊഴിലാളികളുടെയും അനുബന്ധ തൊഴിലാളികളുടെയും ഉപജീവന മാര്ഗത്തിനാണ് ആശ്വാസമാകുന്നത്. സ്ഥലം ഏറ്റെടുക്കലിന് മുന്നോടിയായി പരിസരത്തെ പുറംമ്ബോക്ക് സ്ഥലം കണ്ടെത്തുന്നതിന് സര്വ്വെ നടത്തുന്നതിനായി ഫിഷറീസ് ഡെപ്യൂട്ടി ഡയറക്ടറെ ചുമതലപ്പെടുത്തിയിട്ടുണ്ട്. ഫിഷ് ലാന്റിങ് സെന്ററിനോട് ചേര്ന്നുള്ള പ്രദേശങ്ങളിലെ കടല്ഭിത്തികളുടേയും പുലിമുട്ടുകളുടേയും നിര്മാണം ഉടന് പൂര്ത്തിയാക്കുമെന്ന് ഉദ്യോഗസ്ഥര് അറിയിച്ചു. ഹാര്ബര് നിര്മാണവുമായി ബന്ധപ്പെട്ട് ജൂണ് രണ്ടിന് ഫിഷറീസ് ആന്റ് ഹാര്ബര് എഞ്ചിനീയറിംഗ് വകുപ്പ് മന്ത്രി സജി ചെറിയാന് എന്.കെ അക്ബര് എം.എല്. നിവേദനം നല്കിയിരുന്നു. ഇതിന്റെ അടിസ്ഥാനത്തില് മന്ത്രി നേരിട്ടെത്തി സ്ഥലം സന്ദര്ശിച്ചിരുന്നു. ഒരുക്കേണ്ട സൗകര്യങ്ങള് പുതിയ ലേലപ്പുര, പ്ലാറ്റ്ഫോം, ശുചിമുറി സമുച്ചയം, വാഹന പാര്ക്കിംഗ് ഏരിയ നിര്മ്മാണം, ലേലപ്പുരയിലെ റ്റിയൂബ് ലൈറ്റുകള് മാറ്റി എല്ഇഡി ലൈറ്റുകള് സ്ഥാപിക്കുക, ടൈല്സ് പുതുക്കി സ്ഥാപിക്കുക, ഫിഷ് ലാന്റിങ് സെന്ററിലെ മിനി മാസ്റ്റ് ലൈറ്റ് എല്ഇഡിയാക്കി മാറ്റുക, നിലവിലെ ലേലപ്പുരയിലെ രണ്ട് ലേലത്തറകള് പൊളിച്ചുമാറ്റി സൗകര്യങ്ങള് ഉണ്ടാക്കുക, വികസനത്തിനാവശ്യമായ സ്ഥലം ഏറ്റെടുക്കല്.